b'\n_START_ARTICLE_\nTelia Eesti\n_START_SECTION_\nV\xc4\x93sture\n_START_PARAGRAPH_\nPSRS laik\xc4\x81 telesakaru pakalpojumus Igaunij\xc4\x81 nodro\xc5\xa1in\xc4\x81ja Igaunijas PSR Sakaru ministrija. 1991. gada 1. maij\xc4\x81 Sakaru ministrija tika likvid\xc4\x93ta, un t\xc4\x81s \xc4\xabpa\xc5\xa1umus p\xc4\x81r\xc5\x86\xc4\x93ma 16. apr\xc4\xabl\xc4\xab dibin\xc4\x81tais valsts uz\xc5\x86\xc4\x93mums Eesti Telekom. Starp p\xc4\x81r\xc5\x86emtajiem akt\xc4\xabviem bija ar\xc4\xab 1991. gada 19. apr\xc4\xabl\xc4\xab dibin\xc4\x81t\xc4\x81 mobilo sakaru operatora AS Eesti Mobiiltelefon (v\xc4\x93l\xc4\x81k EMT) 51\xc2\xa0% kapit\xc4\x81lda\xc4\xbcu (24,5\xc2\xa0% pieder\xc4\x93ja Somijas uz\xc5\x86\xc4\x93mumam Posti- ja telelaitos un 24,5\xc2\xa0% \xe2\x80\x94 Zviedrijas Telecom International AB; abi v\xc4\x93l\xc4\x81k tika integr\xc4\x93ti tagad\xc4\x93j\xc4\x81 Telia)._NEWLINE_Lai s\xc4\x81ktu fiks\xc4\x93to l\xc4\xabniju t\xc4\xabkla moderniz\xc4\x81ciju, 1992. gada 16. decembr\xc4\xab tika dibin\xc4\x81ts uz\xc5\x86\xc4\x93mums AS Eesti Telefon, kur\xc4\x81 Eesti Telekom ieguva 51\xc2\xa0% kapit\xc4\x81lda\xc4\xbcu, bet 49\xc2\xa0% - Baltic Tele AB (Posti- ja telelaitos un Telecom Internationa kopuz\xc5\x86\xc4\x93mums). Visas fiks\xc4\x93to sakaru l\xc4\xabnija tika nodotas Eesti Telefon._NEWLINE_1997. gada 5. august\xc4\x81 valsts uz\xc5\x86\xc4\x93mums tika p\xc4\x81rveidots par akciju sabiedr\xc4\xabbu AS Eesti Telekom._NEWLINE_Lai s\xc4\x81ktu Eesti Telekom s\xc4\x81kotn\xc4\x93jo publisko pied\xc4\x81v\xc4\x81jumu, 1998. gada 21. decembr\xc4\xab Baltic Tele AB, Telia un Sonera apmain\xc4\xabja tiem piedero\xc5\xa1\xc4\x81s AS Eesti Mobiiltelefon un AS Eesti Telefon kapit\xc4\x81lda\xc4\xbcas pret AS Eesti Telekom A klases akcij\xc4\x81m. P\xc4\x93c s\xc4\x81kotn\xc4\x93j\xc4\x81 publisk\xc4\x81 pied\xc4\x81v\xc4\x81juma nosl\xc4\x93g\xc5\xa1anas Baltic Tele AB, Telia un Sonera pieder\xc4\x93ja aptuveni 49\xc2\xa0% Eesti Telekom A klases akciju, bet Igaunijas valstij \xe2\x80\x94 aptuveni 27\xc2\xa0% A klases un B klases akciju._NEWLINE_1999. gada febru\xc4\x81r\xc4\xab Eesti Telekom A klases akcijas s\xc4\x81ka kot\xc4\x93t Tallinas fondu bir\xc5\xbe\xc4\x81. V\xc4\x93l\xc4\x81k 1999. gad\xc4\x81 akcijas s\xc4\x81ka kot\xc4\x93t ar\xc4\xab Londonas fondu bir\xc5\xbe\xc4\x81._NEWLINE_P\xc4\x93c Telia un Sonera apvieno\xc5\xa1an\xc4\x81s uz\xc5\x86\xc4\x93mum\xc4\x81 TeliaSonera 2002. gad\xc4\x81 Baltic Tele AB k\xc4\xbcuva par 49 5 Eesti Telekom akciju tur\xc4\x93t\xc4\x81ju._NEWLINE_2003. gada 30. j\xc5\xabnij\xc4\x81 meitas uz\xc5\x86\xc4\x93mums AS Eesti Telefon p\xc4\x81rd\xc4\x93v\xc4\x93ts par AS Elion Ettev\xc3\xb5tted ar z\xc4\xabmola nosaukumu Elion._NEWLINE_2005. gad\xc4\x81 Elion ieg\xc4\x81d\xc4\x81j\xc4\x81s IT uz\xc5\x86\xc4\x93muma MicroLink Igaunijas biznesu._NEWLINE_2009. gada septembr\xc4\xab TeliaSonera ieguva 100\xc2\xa0% Eesti Telekom akciju._NEWLINE_2011. gada maij\xc4\x81 izmain\xc4\xabti EMT un Elion z\xc4\xabmoli, padarot tos vien\xc4\x81 stil\xc4\x81 ar Telia z\xc4\xabmolu._NEWLINE_2014. gada august\xc4\x81 meitas uz\xc5\x86\xc4\x93mumi Elion un EMT tika apvienoti ar Eesti Telekom, turpinot darboties ar iepriek\xc5\xa1\xc4\x93jiem z\xc4\xabmoliem._NEWLINE_2016. gada 20. janv\xc4\x81r\xc4\xab AS Eesti Telekom p\xc4\x81rd\xc4\x93v\xc4\x93ts par AS Telia Eesti. Turpm\xc4\x81k visi z\xc4\xabmoli (EMT, Elion) nomain\xc4\xabti uz Telia.'